CELEX: 62011CN0104
Language: et
Date: 2011-03-01 00:00:00
Title: Kohtuasi C-104/11 P: Stichting Nederlandse Publieke Omroepi, varem Nederlandse Omroep Stichting (NOS), 1. märtsil 2011 esitatud apellatsioonkaebus Üldkohtu (esimene, laiendatud koda) 16. detsembri 2010 . aasta otsuse peale liidetud kohtuasjades T-231/06 ja T-237/06: Madalmaade Kuningriik (T-231/06) ja Nederlandse Omroep Stichting (NOS) (T-237/06) versus Euroopa Komisjon

13.8.2011   
            
            
               ET
            
            
               Euroopa Liidu Teataja
            
            
               C 238/2
            
         Stichting Nederlandse Publieke Omroepi, varem Nederlandse Omroep Stichting (NOS), 1. märtsil 2011 esitatud apellatsioonkaebus Üldkohtu (esimene, laiendatud koda) 16. detsembri 2010. aasta otsuse peale liidetud kohtuasjades T-231/06 ja T-237/06: Madalmaade Kuningriik (T-231/06) ja Nederlandse Omroep Stichting (NOS) (T-237/06) versus Euroopa Komisjon
   (Kohtuasi C-104/11 P)
   2011/C 238/03
   Kohtumenetluse keel: hollandi
   
      Pooled
   
   
      Apellant: Stichting Nederlandse Publieke Omroep, varem Nederlandse Omroep Stichting (NOS) (esindaja: advokaat J. J. Feenstra)
   
      Teised menetlusosalised: Madalmaade Kuningriik, Euroopa Komisjon
   
      Apellandi nõuded
   
   Apellant palub Euroopa Kohtul:
   
               —
            
            
               tühistada Euroopa Liidu Üldkohtu 16. detsembri 2010. aasta otsus liidetud kohtuasjades T-231/06 ja T-237/06;
            
         
               —
            
            
               kuna menetlusstaadium seda lubab, tühistada komisjoni 22. juuni 2006. aasta otsus 2008/136/EÜ (1) Madalmaade avalik-õigusliku ringhäälingu (Nederlandse Publieke Omroep, edaspidi NPO) sihtotstarbelise rahastamise kohta Madalmaade poolt;
            
         
               —
            
            
               mõista nii esimese astme kui ka Euroopa Kohtu menetluse kohtukulud välja komisjonilt.
            
         
      Väited ja peamised argumendid
   
   
                
            
            
               
                  
                     Esimene väide: ELTL artiklite 107, 108 ja 296 rikkumine seeläbi, et Üldkohus leidis vääralt ja ilma piisava põhjenduseta, et maksed Fonds-Omroepreserve’lt (FOR) (Ringhäälingu reservfond) ja erinevate ringhäälinguorganisatsioonide moodustatud reservide ülekandmine NPO-le on uue abi andmise vorm.
                  
               
               Üldkohus tõlgendas ja kohaldas valesti mõisteid „riigiabi”, „olemasolev abi” ja „uus abi” ELTL artikli 107 jj mõttes, kui ta leidis, et FOR-i vahendite kättesaadavus ja erinevate ringhäälinguorganisatsioonide moodustatud reservide ülekandmine NPO-le tuleb kvalifitseerida uue abi andmiseks, ning ta ei põhjendanud seda piisavalt.
            
         
                
            
            
               
                  
                     Teine väide: kaitseõiguste rikkumine
                  
               
               Üldkohus on rikkunud liidu õigusest tulenevat kaitse- ja menetlusõiguste tagamise nõuet, mis on ette nähtud ELTL artikli 108 lõikes 2 ja määruses (EÜ) nr 659/1999 (2), kuna ta jättis õigusvastaselt ning ebaõige ja ebapiisava põhjenduse alusel rahuldamata hagejate kaitseõiguste tagamise nõude ja leidis, et NPO kaitseõigusi ei ole rikutud.
            
         
      (1)  ELT 2008, L 49, lk 1.
   
      (2)  Nõukogu 22. märtsi 1999. aasta määrus, millega kehtestatakse üksikasjalikud eeskirjad EÜ artikli 93 kohaldamiseks (EÜT L 83, lk 1; ELT eriväljaanne 08/01, lk 339).